《次韵王仲弓赠史得之》
宋代·苏过

春风回东皋，春雨湿田舍。芒鞋问脩竹，小圃条疏柘。

史侯得此趣，十年官早谢。定知猿鹤怨，衣绣空行夜。

世无摩诘手，谁见辋川画。且复浮沉游，款段聊叱咤。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。